A Bizottság 1461/2003/EK rendelete

(2003. augusztus 18.)

a halászati tevékenységekre vonatkozó információk elektronikus átvitelére és a távérzékelésre vonatkozó kísérleti projektek feltételeinek megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre [1] és különösen annak 22. cikke (3) bekezdésére és 23. cikke (5) bekezdésére,

mivel:

(1) A 2371/2002/EK rendelet előírja a Tanács számára, hogy 2004-ben határozzon a halászati lehetőségek kezelésének hatékonysága javítása érdekében a halászati tevékenységekre vonatkozó információ elektronikus úton való átvitelének kötelezettségéről, illetve a tengeren tevékenykedő halászhajók felderítése érdekében a távérzékelés eszközei felállításának kötelezettségéről.

(2) A halászati tevékenységekre vonatkozó információ elektronikus úton való átviteléhez, illetve a távérzékeléshez kapcsolódó kísérleti projekteket a Bizottsággal együttműködve lehet végrehajtani abból a célból, hogy 2004. június 1-je előtt megállapítsák az alkalmazandó technológiát.

(3) Ezért meg kell állapítani az alkalmazás feltételeit annak biztosítására, hogy a tagállamok végrehajtják ezeket a kísérleti projekteket. Az információ elektronikus úton való átvitele tekintetében különösen azokat a feltételeket kell megállapítani, amelyek az elektronikus eszközök által rögzítendő és továbbítandó információra, illetve az említett információt elektronikus úton rögzítő és továbbító, a halászhajók fedélzetén található rendszerek feladataira vonatkoznak. A távérzékelés tekintetében a feltételeknek szintén vonatkozniuk kell e rendszer feladataira, illetve azokra a területekre, amelyeket a kísérleti projektekben ellenőrizni kell.

(4) A tagállamoknak tájékoztatni kell a Bizottságot a kísérleti projektek előrehaladásáról és eredményeiről, különösen a halászati ellenőrzés hatékonyságának javítására alkalmazandó technológiák költséghatékonyságának felmérése céljából.

(5) Közösségi pénzügyi hozzájárulás nyújtható a tagállamok által végrehajtott kísérleti projektekhez, a közös halászati politika keretében alkalmazandó ellenőrzési, felügyeleti és megfigyelési rendszerek alkalmazása során a tagállamoknál felmerült bizonyos kiadásokhoz nyújtandó közösségi pénzügyi hozzájárulásról szóló, 2001. május 28-i 2001/431/EK tanácsi határozatban [2] megállapított feltételekkel.

(6) Az e rendeletben előírt intézkedések összhangban vannak a Halászati és Akvakultúraágazati Irányítóbizottság véleményével,

ELFOGADTA EZT A RENDELETET:

I. FEJEZET

ÁLTALÁNOS RENDELKEZÉSEK

1. cikk

Tárgy

Ez a rendelet a 2371/2002/EK rendelet 22. cikke (1) bekezdésének c) pontjában és 23. cikke (3) bekezdésében előírt, a halászati tevékenységekre vonatkozó információk elektronikus úton való átvitelére, illetve a távérzékelésre vonatkozó kísérleti projektek tagállamok által történő végrehajtására vonatkozó egyes feltételeket állapítja meg.

2. cikk

Időbeli hatály

(1) A kísérleti projektek legkésőbb 2003. december 1-jétől indulnak és legkorábban 2004. május 31-én fejeződnek be.

(2) A tagállamok által az e rendelet hatálybalépésének napja előtt végrehajtott, a halászati tevékenységekre vonatkozó információk elektronikus átvitelére és a távérzékelésre vonatkozó projekteket az e rendelet szerinti kísérleti projekteknek kell tekinteni.

II. FEJEZET

A HALÁSZATI TEVÉKENYSÉGEKRE VONATKOZÓ INFORMÁCIÓK ELEKTRONIKUS ÁTVITELE

3. cikk

Halászhajók kiválasztása

A halászati tevékenységekre vonatkozó információk elektronikus átviteléhez kapcsolódó kísérleti projekteket végrehajtó tagállamok megfelelő számú, lehetőleg különböző hosszúságú hajót választanak ki.

4. cikk

Jelentés az illetékes hatóságnak

A közösségi jogszabályokban megállapított kötelezettségek sérelme nélkül, a kísérleti projektben részt vevő közösségi halászhajó kapitánya elektronikus úton naponta rögzíti és jelenti a lobogó szerinti tagállam illetékes hatóságának a hajó útjaira és halászati tevékenységeire vonatkozó információkat, különös tekintettel a következőkre:

a) minden kifogott és a fedélzeten tartott faj mennyisége, ha meghaladja az 50 kg élősúly egyenértéket;

b) e fogások napja és helye;

c) az alkalmazott halászfelszerelés; és

d) azon halászhajók esetében, amelyek teljes hossza meghaladja a 18 métert, és olyan területeken folytatnak halászati tevékenységet, ahol különleges szabályokat kell alkalmazni a vizekhez és az erőforrásokhoz való hozzáférés tekintetében, az a nap és időpont, amikor rögzített halászfelszerelést helyeznek ki, illetve újból kihelyeznek, továbbá az a nap és időpont, amikor befejezik a rögzített halászfelszereléssel végzett halászati műveleteket.

5. cikk

A hajók felszereltsége

A tagállamok megteszik a szükséges intézkedéseket annak biztosítására, hogy a lobogójuk alatt hajózó és a kísérleti projektben részt vevő hajókat felszereljék olyan rendszerekkel, amelyek alkalmasak a halászati tevékenységeikre vonatkozó információk elektronikus rögzítésére és átvitelére a kísérleti projektek ideje alatt.

6. cikk

Adatátvitel

(1) A projektek indulása előtt legkésőbb egy hónappal a tagállamok a következőket továbbítják a Bizottságnak:

a) a kísérleti projektek ellenőrzésére kijelölt illetékes hatóság pontos megjelölése;

b) a részt vevő hajók listája, amely minden hajóra vonatkozóan tartalmazza legalább a belső flotta-nyilvántartási számot és a hajó nevét;

c) a fedélzeti berendezések műszaki jellemzőinek áttekintése; és

d) az illetékes hatóság által alkalmazott adatgyűjtési és -feldolgozási eljárás leírása.

(2) Ha a projektek már működnek, a tagállamok tájékoztatják a Bizottságot a részt vevő hajók listájában történt minden változásról.

(3) A Bizottság közli a tagállamokkal az (1) és a (2) bekezdés értelmében rendelkezésére bocsátott adatokat.

7. cikk

A halászati tevékenységekre vonatkozó adatok feldolgozása

(1) A tagállamok megteszik a szükséges lépéseket annak biztosítására, hogy a lobogójuk alatt hajózó és a projektben részt vevő hajók által elektronikusan továbbított információt az illetékes hatóságok feldolgozzák.

(2) A hatóságok az információt számítógépes formában dolgozzák fel, függetlenül attól, hogy milyen rendszert használnak. A tagállamok biztosítják, hogy az adatokat 2004. december 31-ig nyilvántartásba vegyék.

III. FEJEZET

TÁVÉRZÉKELÉS

8. cikk

Hajófelderítési rendszerek

(1) Azok a tagállamok, amelyek a távérzékeléses technológián alapuló hajófelderítési rendszereket (VDS) vezetnek be és vizsgálnak, távérzékeléses képeket használnak a felségterületükhöz vagy joghatóságuk alá tartozó tenger vizein tartózkodó halászhajók felderítésére, valamint egyéb olyan területeken, ahol a lobogójuk alatt hajózó halászhajók tevékenykedhetnek.

(2) A kísérleti projektek felmérik a VDS képességeit a következők tekintetében:

a) űrből készült és légi távérzékeléses képek használata egy adott területen található halászhajók számának és helyzetének megállapítására;

b) a VDS által felderített halászhajók helyzetének keresztellenőrzése hajómegfigyelési rendszerek (VMS) helyzetjelentései alapján; és

c) az olyan halászhajók lehetséges jelenlétének jelzése, amelyekről nem érkezett helyzetjelentés VMS-en keresztül.

9. cikk

Ellenőrizendő tengeri területek

(1) A tagállamok eldöntik, hogy a kísérleti projektek ideje alatt mely tengeri területet vagy területeket ellenőrzik.

(2) A projektek indulása előtt legkésőbb egy hónappal a tagállamok közlik a Bizottsággal a projekt részleteit, különösen a kísérleti projektek ellenőrzésére kijelölt illetékes hatóságot, az elkészítendő képek számát, valamint azt, hogy ezek a képek mely területekről készülnek. A tagállamok megindokolják a területek kiválasztására vonatkozó döntésüket.

IV. FEJEZET

ZÁRÓ RENDELKEZÉSEK

10. cikk

Tagállamok közötti együttműködés

(1) A tagállamok közös kísérleti projekteket is végrehajthatnak.

(2) A Bizottság ellenőrzi a kísérleti projektek haladását és segíti a tagállamok közötti együttműködést.

11. cikk

A Bizottságnak szóló jelentések

(1) 2004. április 30-ig valamennyi tagállam az általa végrehajtott kísérleti projektekről értékelő jelentést nyújt be Bizottságnak, amely tartalmazza különösen a kísérleti projektek céljából alkalmazott rendszerek műszaki leírását, valamint azt, hogy ezek a rendszerek hogyan kapcsolódnak össze már létező követési, ellenőrzési és megfigyelési rendszerekkel.

(2) 2004. július 31-ig valamennyi tagállam benyújtja zárójelentését, amely tartalmazza különösen a rendszerek költséghatékonyságára és működésére vonatkozó részleteket, továbbá az alkalmazott technológiák használatára vonatkozó megjegyzéseiket.

12. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. augusztus 18-án.

a Bizottság részéről

Franz Fischler

a Bizottság tagja

[1] HL L 358., 2002.12.31., 59. o.

[2] HL L 154., 2001.6.9., 22. o.

--------------------------------------------------